

**KTM-1-2025**

**FELHÍVÁS**

**a 2025. évben
az egyes közvetlen irányítású uniós programok keretében megvalósuló projektek
 ÖNERŐKÖLTSÉGÉNEK
hazai forrásból történő támogatásához**

A Kormány célja, hogy Magyarország a 2021-2027 programozási időszak végére a közvetlen irányítású uniós programok keretéből elnyert magyar részesedés arányát a lakosságarányos mértéknek megfelelően növelje. **A közvetlen irányítású uniós programok jellemzője**, hogy **közös európai célokat támogatnak**, valamennyi tagállamból lehet pályázatot benyújtani és az **elbírálás is közvetlenül, európai szinten történik**. Ezek a programok olyan területek támogatását is lehetővé teszik, melyek a tagállami irányítású projektek keretei között nem megvalósíthatóak.

1. **A Felhívás célja**

A Felhívás célja a közvetlen uniós forrásokból való **magyar részesedés növelése** érdekében a magyar pályázók támogatása. A Felhívás lehetőséget nyújt az Európai Bizottság felé a **2021-2027 programozási időszakra benyújtani tervezett vagy már benyújtott közvetlen uniós** pályázatok megvalósításához szükséges **önerő** hazai forrásból történő társfinanszírozására.

A támogatás biztosítására az európai uniós versenyjogi értelemben vett állami támogatásokra vonatkozó anyagi és eljárási szabályokkal összhangban kerül sor. Amennyiben a támogatás az Európai Unió működéséről szóló szerződés (a továbbiakban: EUMSz.) 107. cikke szerinti állami támogatásnak minősül, úgy az kizárólag a fejezeti kezelésű előirányzatok és a központi kezelésű előirányzatok kezeléséről és felhasználásáról szóló 4/2024. (IV. 11.) KTM rendelet (a továbbiakban: KTM rendelet) 6. §-ában foglaltakkal összhangban – az 1. melléklet szerinti táblázat F:10 mezőjében megjelölt, Közvetlen uniós programok támogatása előirányzattal összekapcsolt támogatási jogcímek szabályai szerint – nyújtható.

1. **A támogatás formája és mértéke**

Jelen Felhívás keretében támogatási igény az alábbi szabályok szerint nyújtható be:

A támogatás formája vissza nem térítendő támogatás.

A jelen támogatási kérelem alapján biztosított költségvetési támogatásra az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.) 74. § (2) bekezdésében foglaltakat alkalmazni kell. A támogatási igénynek a Felhívás X. pontja szerinti adatokat, dokumentumokat és nyilatkozatokat kell tartalmaznia.

**A támogatási kérelmek befogadására a Felhívás közzétételétől folyamatosan, a forrás kimerüléséig van lehetőség.**

**Az igényelhető támogatás projektenkénti:**

* minimális összege: 1.000.000 Ft,
* maximális összege: 100.000.000 Ft.

A támogatást igénylő a Felhívás V. pontja szerinti programokra benyújtani tervezett, vagy már benyújtott közvetlen uniós pályázat vonatkozásában **a projektszinten elvárt, kedvezményezettre háruló teljes önerő összegének legfeljebb 50 %-ának megfelelő összegű támogatást igényelhet** önerő-támogatásként.

**A támogatás legkésőbb 2026. december 31. napjáig használható fel.**

Támogatási igény azon benyújtani tervezett vagy már benyújtott közvetlen uniós pályázatok vonatkozásában nyújtható be, melyekben a támogatást igénylő teljes jogú Kedvezményezettként[[1]](#footnote-1) vagy Kapcsolt jogalanyként[[2]](#footnote-2) részesül vagy részesült támogatásban.

A felhívás keretében **egy támogatást igénylő több támogatási igényt is benyújthat**. Egy szervezet több közvetlen uniós projektre vonatkozó támogatási igényt nem vonhat össze egy támogatási kérelembe, így **minden egyes közvetlen uniós projekt tekintetében külön támogatási igény benyújtása szükséges, melyeket külön elektronikus levélben szükséges benyújtani a Lebonyolító részére.**

Amennyiben egy támogatást igénylő több támogatási igényt nyújt be a Felhívásra, úgy a kérelmek elbírálása a benyújtás sorrendjében történik.

Amennyiben egy szervezet **több projekt vonatkozásában nyújt be támogatási kérelmet**, számára **az összes támogatási igény alapján összesen** maximum 300.000.000 Ft költségvetési támogatás folyósítható.

**Az uniós támogatás átváltásának szabálya:**

A várható/kapott uniós támogatás összegét euróban – két tizedes jegy pontossággal, kerekítés nélkül –, és forintban egész számra kerekítve szükséges megadni. A forintra való átváltáskor az árfolyamot a következők szerint szükséges meghatározni:

1. A közvetlen uniós pályázat szempontjából támogatási jogviszony létesítése előtt álló pályázók esetében az Európai Bizottságtól kapott igazoláson (**Accept** vagy **GAP Process document**)[[3]](#footnote-3) szereplő dátum napján érvényes, Magyar Nemzeti Bank által közzétett középárfolyam alapján.
2. A közvetlen uniós pályázat szempontjából támogatási jogviszonnyal rendelkező kedvezményezettek esetében a Támogatási Szerződés (**Grant Agreement**) hatályba lépésének (utolsó aláírásának) napján érvényes, Magyar Nemzeti Bank által közzétett középárfolyam alapján.
3. A hazai támogatási kérelem benyújtásakor a közvetlen uniós pályázat vonatkozásában **Accept** vagy **GAP Process** igazolással vagy Támogatási Szerződéssel (**Grant Agreement**) még nem rendelkező pályázók esetében a támogatási igény benyújtásakor érvényes aktuális, a Magyar Nemzeti Bank által közzétett, aktuális napi középárfolyam alapján.

A támogatási igényről és az igényelt támogatás mértékéről a Kormány tagjainak feladat- és hatásköréről szóló 182/2022. (V. 24.) Korm. rendelet, valamint a fejezeti kezelésű előirányzatokkal és a központi kezelésű előirányzatokkal kapcsolatos eljárási rendről és hatáskörökről szóló 12/2024. (IV. 11.) KTM utasítás 1. melléklet 9. sora értelmében a Közigazgatási és Területfejlesztési Minisztérium Parlamenti Államtitkára egyedi döntést hoz. A támogatás rendelkezésre-bocsátása egy összegben, támogatási előleg formájában történik.

A támogatás felhasználásának feltételeit, az elszámolás szabályait és a nem megfelelő felhasználás jogkövetkezményeit részletesen a Támogatási és elszámolási útmutató (KTM-1-2025) rögzíti, mely a [www.palyazat.gov.hu](http://www.palyazat.gov.hu) oldalon kerül közzétételre.

A támogatói döntés az állami támogatással összefüggő szabályok betartása érdekében a támogatási kérelemben foglaltakhoz képest alacsonyabb összegű támogatást is megállapíthat. Amennyiben a jelen Felhívás alapján nyújtott támogatás az EUMSZ 107. cikk (1) bekezdése szerinti állami támogatásnak minősül, csekély összegű (de minimis) támogatásként nyújtható az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról szóló, 2023. december 13-i (EU) 2023/2831 bizottsági rendelet szabályai alapján. Abban az esetben, ha a támogatás csekély összegű támogatásként nem nyújtható, a támogatásra a Szerződés 107. és 108. cikke alkalmazásában bizonyos támogatási kategóriáknak a belső piaccal összeegyeztethetővé nyilvánításáról szóló, 2014. június 17-i 651/2014/EU bizottsági rendelet 18. cikke szerinti kis- és középvállalkozás részére tanácsadáshoz nyújtott támogatás, 25. cikke szerinti kutatás-fejlesztési projektekhez nyújtott támogatás, 26. cikke szerinti kutatási infrastruktúrához nyújtott beruházási támogatás, 27. cikke szerinti innovációs klaszterre nyújtott támogatás, 28. cikke szerinti kis- és középvállalkozásoknak nyújtott innovációs támogatás vagy 31. cikke szerinti képzési támogatás formájában kerülhet sor.

1. **A támogatás forrása**

A támogatás forrása a *Magyarország 2025. évi központi költségvetéséről szóló 2024. évi XC. törvény* 1. melléklete szerinti XXV. Közigazgatási és Területfejlesztési Minisztérium fejezet, 10. Fejezeti kezelésű előirányzatok cím, 9. Közvetlen uniós programok támogatása alcím előirányzata.

1. **A támogatásra jogosultak köre**

Támogatásban részesülhetnek az alábbi szervezetek:

* költségvetési szerv,
* nem költségvetési szervként működő közszféra szervezet,
* helyi önkormányzat,
* önkormányzati társulás,
* egyesület,
* alapítvány – ideértve a közfeladatot ellátó közérdekű vagyonkezelő alapítványt is –,
* felsőoktatási intézmény,
* köztestület,
* egyházi jogi személy,
* közalapítvány és
* nonprofit gazdasági társaság.

Abban az esetben, ha a támogatást igénylő a Miniszterelnökség által 2021. évben közzétett „Pályázati kiírás közvetlen irányítású uniós programok pályázataihoz szükséges előkészítési költségek és önerő támogatására”, vagy a „2023. évben közvetlen irányítású uniós programok keretében megvalósuló projektek ÖNERŐKÖLTSÉGÉNEK hazai forrásból történő támogatásához” elnevezésű felhívás alapján, vagy az 1548/2023. (XII. 13.) Korm. határozat értelmében, vagy a Közigazgatási- és Területfejlesztési Minisztérium által 2024. évben közzétett „a 2024. évben az egyes közvetlen irányítású uniós programok keretében megvalósuló projektek ÖNERŐKÖLTSÉGÉNEK hazai forrásból történő támogatásához” c. Felhívás alapján támogatásban részesült, a jelen Felhívásra abban az esetben jogosult támogatási igényt benyújtani, ha ezen támogatásokkal összefüggésben beszámolási kötelezettségeit a vonatkozó útmutató szabályainak megfelelően teljesítette.

A támogatási igény benyújtására konzorciumi formában is lehetőség van, ami azonban nem szükségszerűen azonos a közvetlen uniós pályázat esetében megkötött vagy megkötni tervezett konzorciummal.

1. **Támogatható közvetlen uniós programok**

A Felhívás keretében olyan kérelmek támogathatóak, melyek az alább felsorolt közvetlen uniós programok keretében megvalósuló projektekhez kapcsolódnak:

* Európai Hálózatfinanszírozási Eszköz (CEF): Energia és Digitális Programok,
* Szomszédsági, Fejlesztési és Nemzetközi Együttműködési Eszköz – Globális Európa (NDICI),
* Közös Kül- és Biztonságpolitikai eszköz (CFSP),
* Erasmus+,
* Európai Védelmi Alap (EDF),
* Digitális Európa Program (DIGITAL),
* Környezetvédelmi és éghajlat-politikai eszköz (LIFE),
* Egységes Piac Program (SMP),
* Kreatív Európa Program (CREA),
* Pénzügyi Program (FISC),
* Vám Program (CUST),
* Az EU csalás elleni programja (EUAF),
* Európai Szolidaritási Testület (ESC),
* Európai Szociális Alap (ESF+),
* Az EU az egészségért (EU4H),
* Polgárok, egyenlőség, jogok és értékek program (CERV),
* Jogérvényesülés Program (JUST),
* Fúziósenergia-fejlesztés (ITER),
* Innovációs Alap (INNOVFUND),
* Európai Városfejlesztési Kezdeményezés (EUI),
* Euratom kutatási és képzési program (EURATOM2027),
* Interregionális innovációs beruházások (I3)
* Vámellenőrzési Berendezések Pénzügyi Támogató Eszköze (CCEI)
1. **Biztosíték**

A támogatás vonatkozásában az Ávr. 84. § (2) bekezdése szerinti biztosíték nyújtása kötelező, kivéve költségvetési szerv kedvezményezett esetén.

1. **Lebonyolító szerv**

A támogatás lebonyolításával kapcsolatos feladatokat, és a támogatás felhasználásának ellenőrzését a Széchenyi Programiroda Tanácsadó és Szolgáltató Nonprofit Korlátolt Felelősségű Társaság látja el.

1. **A támogatási igény benyújtásának módja**

A támogatási igény minden esetben elektronikus úton, **a X. pontban felsorolt, az adott támogatást igénylőre vonatkozó, minősített elektronikus aláírással hitelesített[[4]](#footnote-4) dokumentumok megküldésével nyújtható be** az alábbiak szerint:

* A támogatási igény benyújtására az alábbi elérhetőségen keresztül van lehetőség: lebonyolitoEU@szechenyiprogramiroda.hu
* A támogatási igény az elektronikus úton történő benyújtással, az elektronikus beérkezés időpontjában minősül beadott kérelemnek.
1. **További tájékoztatás, felvilágosítás**

A támogatási igénnyel, a támogatással és az elszámolással kapcsolatos részletes tájékoztatást a [www.palyazat.gov.hu](http://www.palyazat.gov.hu) és a [www.kormany.hu](http://www.kormany.hu) oldalon elérhető Támogatási és elszámolási útmutató tartalmazza. További információ a lebonyolitoEU@szechenyiprogramiroda.hu e-mail címen kérhető. A mindenkor hatályos KTM-1-2025 Támogatási és elszámolási útmutató figyelemmel kísérése a támogatást igénylő/kedvezményezett kötelezettsége.

1. **Benyújtandó dokumentumok [[5]](#footnote-5) és Nyilatkozatok listája:**
2. **1. számú melléklet**: **Támogatási Adatlap** az Ávr. 69. §-a szerinti adatokkal és a szakmai program részletes bemutatásával, kitérve a közvetlen uniós projekt jelenlegi státuszára, a tervezett önerő felhasználási időszak feltüntetésével;
3. **2. számú melléklet**: részletes **Költségterv** (a Projekt teljes költségvetését, a várható/kapott EU támogatást és a Saját forrást euróban, az igényelt hazai támogatást forintban meghatározva[[6]](#footnote-6));
4. **3. számú melléklet**: **Átláthatósági nyilatkozat;**
5. **4. számú melléklet**: csekély összegű támogatásban részesülésre vonatkozó **de minimis nyilatkozat**;
6. **5. számú melléklet: Általános nyilatkozatok az Ávr. alapján;**
7. **Konzorciumi Együttműködési Megállapodás:** kérjük feltüntetni, hogy a támogatás összegét milyen arányban tervezik felosztani a hazai konzorcium tagjai között *(csupán abban az esetben releváns, ha jelen támogatási konstrukcióra konzorciumként nyújtják be igényüket);*
8. Államháztartáson kívüli támogatást igénylő esetén a nevében aláírásra jogosult személy vagy személyek ügyvéd vagy kamarai jogtanácsos által ellenjegyzett vagy közjegyző által hitelesített **aláírásmintája vagy az aláírásminta** hitelesített másolata[[7]](#footnote-7) vagy az Ávr. 75. § (3a) bekezdésében foglalt esetben, az ott meghatározott nyilatkozat;
9. Államháztartáson kívüli támogatást igénylő esetén **létesítő okiratának,** (egységes szerkezetű) **hatályos alapító okiratának vagy jogszabályban meghatározott nyilvántartásba vételét igazoló okiratának eredeti példánya, vagy az eredeti példány** hitelesített másolata[[8]](#footnote-8) vagy az Ávr. 75. § (3a) bekezdésében foglalt esetben, az ott meghatározott nyilatkozat;
10. **A 2021-2027-es programozási időszak** tekintetében benyújtott **közvetlen uniós pályázat támogatását igazoló** dokumentum/ok hiteles másolata (egyszerű magyar fordítással ellátva), amennyiben releváns;
11. A támogatást igénylő számlavezető bankja által kiállított, 30 napnál nem régebbi **fizetési számlaszám igazolása**, vagy bankszámla kivonata.

**A VIII. pont rendelkezése értelmében a támogatási igény az a-j) pontokban felsorolt MINDEN dokumentum** elektronikus aláírással vagy elektronikus dokumentumhitelesítéssel ellátva, elektronikus levélben megküldve nyújtható be a Lebonyolító részére!

Támogatás esetén a Támogató a kedvezményezett nevét, székhelyét, a kérelem tárgyát, a támogatás célját/felhasználásának módját, továbbá a megítélt támogatás összegét a [www.palyazat.gov.hu](file:///%5C%5Cszpi-fs01.szpi.local%5Cfs_szpi%5CNPI%5CK%C3%B6zvetlen%20uni%C3%B3s%20p%C3%A1ly%C3%A1zat%5C0_P%C3%A1ly%C3%A1zati%20felh%C3%ADv%C3%A1s_2025%5Cwww.palyazat.gov.hu) honlapon közzéteszi.

**A Felhívás a támogatói okiratok hatályba lépését megelőző bármely szakaszban indoklás nélkül visszavonható, illetve módosítható. A Felhívás visszavonása vagy módosítása esetén – erre tekintettel – a támogatást igénylő sem támogatási, sem kártérítési igényt nem nyújthat be.**

2025.

1. Teljes jogú Kedvezményezettként a beneficiary (BEN) státusz tekinthető.

Amennyiben támogatást igénylő a közvetlen uniós pályázat tekintetében társult partnerként (associated partner AP) fog részt venni/vesz részt a projektben, úgy támogatási igény benyújtására jelen Felhívás esetében nincs lehetősége. [↑](#footnote-ref-1)
2. Kapcsolt jogalanyként (affiliated entity AE) a Kedvezményezett hasonló jogokkal és kötelezettségekkel vesz részt a projekt megvalósításában, mint a teljes jogú Kedvezményezett, és hozzá hasonlóan uniós támogatásban is részesül az adott projekt kapcsán. [↑](#footnote-ref-2)
3. GAP Process dokumentum: GAP Invitation letter dokumentum [↑](#footnote-ref-3)
4. A támogatási kérelem részét képező mellékletek elektronikus aláírásához szükséges dokumentumhitelesítési szolgáltatás díja a támogatást igénylőt terheli. [↑](#footnote-ref-4)
5. Amelyek közül a-e) mellékletek letölthetőek [↑](#footnote-ref-5)
6. Az euróban rögzített összegeket két tizedesjegy-pontossággal, kerekítés nélkül, az igényelt hazai támogatást forintban, a kerekítés szabályainak megfelelően, egész összegben szükséges megadni. [↑](#footnote-ref-6)
7. Ha a támogatást igénylő három éven belül már nyújtott be támogatási kérelmet a támogató vagy jogelődje részére és a meghatározott okiratokban foglalt adatok nem változtak, akkor ezen okirat esetében nyilatkozat benyújtása szükséges, hogy az adatok nem változtak. Ez esetben kérjük a legutóbb benyújtásra került pályázat azonosító számának és a benyújtás idejének a feltüntetését. [↑](#footnote-ref-7)
8. Ha a támogatást igénylő három éven belül már nyújtott be támogatási kérelmet a támogató vagy jogelődje részére és a meghatározott okiratokban foglalt adatok nem változtak, akkor ezen okirat esetében nyilatkozat benyújtása szükséges, hogy az adatok nem változtak. Ez esetben kérjük a legutóbb benyújtásra került pályázat azonosító számának és a benyújtás idejének a feltüntetését. [↑](#footnote-ref-8)